La versione friulana di: “Nordestriveneto? No, Friûl! Ne, Furlanija! Nein, Friaul! No, Friuli!” di Luca Campanotto. Traduzione di Luigi Del Piccolo (Vigji Dal Piçul).
O vin preparât par timp la visite dal Pape a Aquilee cuntune lungje publicazion di grant sucès in dodis pontadis, jessude cualchi mês prime dal event dai 7 di Mai dal 2011, difondude gratis on-line sei su HTML sei in PDF, ancje in version integrâl e in traduzion inglese (e continue la ricercje di volontaris pe traduzion intes variis lenghis de Regjon Autonime), publicazion che, sei a livel storic sei a livel di atualitât plui minude, e à cirût di garantî ai furlans, in ocasion di un moment cussì impuartant par dute la societât e il nestri teritori, une prospetive diferente e alternative, rispiet a chês propinadis dal alt. La grande ostilitât dai hacker e dai troll che in chescj mês si son discjadenâts cuintri la scomude publicazion di chest Gjornâl al costituìs, ai nestris voi, la miôr conferme de validitât e de eficacie des nestris oparis. O sin int libare di ogni sisteme di podê, clâr o scuindût, int che e ame marcâ la proprie indipendence, rispuindint cun altris publicazions a lis plui variis pressions, diretis o indiretis, di cui che al volarès impaurînus par fânus tasê. Stant a la miôr tradizion aquileiese, o vin une grande propension al martiri. Ve chi, alore, che dopo un mês de visite dal Pape, o ritegnìn doverôs continuâ a divulgâ chest nestri contribût di riflession, inte sperance che il timp passât al judi ducj a valutâ la situazion dal Friûl cuntun sani realisim, evitant soredut i entusiasims e i condizionaments che, in cierts moments, a cjapin il puest di une vision clare de nestre realtât.
Ce belanç vino di fâ de ultime visite papâl a Aquilee? Come anticipât inte mê prime publicazion (par leile al baste clicâ sui tascj “luca campanotto” sul so motôr di ricercje), si cjatìn di front a un dificil contest, e no dome dal pont di viste teologjic, ma ancje politic: duncje al è necessari continuâ cuntune esposizion organiche, che nus permetedi di capî parcè che la ultime visite dal Pape a Aquilee si sedi risolte in maniere ambigue, cul tentatîf evident di distribuî contentins ca e là, finint, come che al è in chescj câs inevitabil, cul discontentâ dutis lis parts coinvoltis. Il nestri vêr sucès al sta tal fat che, se tes intenzions di cualchi potentât, il Pape al varès scugnût vignî in chest fantomatic “Nordestriveneto” a sanzionâ la definitive muart dal ricuart stes di Aquilee e tal stes timp consacrâ Vignesie tant che uniche e legjitime sô atuâl erede, afermant di consecuence un primât pretindût di Vignesie su dute la Europe centrâl, po ben, grazie a Diu, chest plan al è stât, almancul in part, pal moment butât par aiar.
Par capî a font il significât di dutis chestis doverosis premessis, cumò o provìn a analizâ, in curt, ma ben, pont par pont, il movisi dai principâi atôrs e fatôrs sul cjamp.
Sant Marc, Evangjelist e martar, evangjelizadôr di Aquilee
Ancje se no presint in prime persone, par evidents motîfs, tâl figure e je stade tant montade sù, come element di union tra lis Glesiis dal cussì clamât “Nordestriveneto”. Par chest o riten just fâ clarece su ce che, di fat, in realtât si rivele dome une vere e propie strumentalizazion dal Evangjelist.
Marc, secont la tradizion ritegnude plui che atendibile, (stant ai studis di Gjilbert Pressac, metûts adun tal libri Viaggio nella notte della Chiesa di Aquileia), al vanzelizà Aquilee cuant che Vignesie e jere une palût. La associazion tra Vignesie e Sant Marc, mediatichementri tant sostignude, tai fats no à nissune fonde, tant al è vêr che la primitive Catedrâl di Vignesie e jere chê, al inizi dome sufraganie, di Cjistiel, e dome intun secont moment dedicade a Sant Pieri, (par justificâ chel cult si inventà une false catedre petrine, dulà che il schenâl nol jere altri che une stele funerarie islamiche).
La devozion a Sant Marc, di fat, e je stade planc a planc impuartade, puartade vie di Aquilee, in maniere definitive cuant che al fo robât il vanzeliari di Sant Marc, custodît dal Patriarcjât di Aquilee, vie pes robariis fatis inte vuere di concuiste dal Friûl, dome tal 1420. Ancje chei che cumò a son definîts i rescj mortâi di Sant Marc, conservâts inte Basiliche di Vignesie (fin tal 1800 semplice capele palatine dal Palaç Dogâl) a forin (come il solit) depredâts dai venezians a Alessandrie di Egjit, citât leade no a Vignesie, ma a Aquilee, viodût che propi di Alessandrie, in ete apostoliche, e je partide la prime vanzelizazion di Aquilee e che Sant Marc, dopo la sielte dal Protovescul aquileiês Ermacure, al le, di sigûr no par câs, propi inta chê citât cosmopolite dal Egjit par patî li il martueri. Lis spois marcianis, la cause de fulminie partence in elicotar di Pape Benedet XVI di Aquilee, a platin tancj ponts neris: intun studi internazionâl, presentât ancje a la Universitât di Padue e ripuartât dal Corriere della Sera, al sarès cunvint, dâts in man cun tant di domande di esam sientific de relicuie, che il cuarp tant venerât dai venezians nol sarès di Sant Marc Evangjelist, ma dal grant concuistadôr Sandri il Grant, ancje lui leât a la citât che in Egjit al puarte il so non (cui che no mi crôt al po lâ a cucâ sul sô browser cun chest link e lâ a leisal in line su di une font prestigjose:
http://archiviostorico.corriere.it/2006/giugno/29/Venezia_ultimo_segreto_Alessandro_Magno_co_9_060629052.shtml).
Pecjât che chei studis a sedin rivâts a un pont muart, dal moment che il piçul Patriarcjât di Vignesie nol sedi tant ben disponût a rispuindi ae domande di esaminâ la salme in cuestion. A tâl proposit o ricuardi che la Sindone, pûr jessint relicuie di caratar cristologjic, e je stade esaminade a lunc, cun esits alternis e tantis discussions; parcè no si puedial fâ compagn cul cussì clamât Sant Marc venezian? Nol varà mighe alc di platâ? E dut câs la leiende dal sium fat di Sant Marc passant pe lagune venite nol è di sigûr un dogme di fede!
Oltri dut no si capìs il parcè che lis tradizions su la evangjelizazion marciane di Aquilee a vignedin tratadis come se a fossin des fufignis no credibilis, mentri lis invenzions sui pratindûts contats tra Sant Marc e Vignesie a risultin invecit pompadis cussì tant: nol sarà mighe par resons politichis!?
Parcè mai, alore, cierts personaçs che a àn scrit i speciâi “nordestriveneti” dai setemanâi diocesans riunîts dal “Nordestriveneto” (si trate di publicazions straodenariis di dute la Stampe Catoliche Diocesane de Regjon Gleseastiche Trivenite, curadis a Redazions unidis: o fâs riferiment al Suplement de La Vita Cattolica dai 29 di Avrîl dal 2011), che a alzin dubits o a restin incierts su la nassite de Glesie di Aquilee za in ete apostoliche, rimpinantsi sul sempliç fat che, al moment, no esist une prove matematiche al rivuart, ma ignorant lis montagnis di indizis che a militin a pro de tesi di Pressacco? Cui che al à scrit tai speciâi “nordestinitriveneti” une storie dumiesteade (o fâs riferiment in particolâr a la p.17 dal citât suplement dal 4 Març dal 2011), cence nancje citâ i grandissims Arcivescui Aquileiês dal IV Sec. d.C. Valerian e Cromazi (su chei o vin tantissimis testemoneancis storichis indiscutibilis), dome cul fin di svalutâ in ogni maniere Aquilee (par es. tardant la datazion de sô etât aure al V sec. d.C), e il dut a discapit di un impropri alçament di Vignesie, pluitost al dovarès imparâ a fâ plui atenzion, e intant si cîr di sostignî l’impussibil, pûr savint di tignî logâts tancj scheletris tal armâr venezian.
O vorès visâ ducj i varis venitofils che la iconografie marciane adotade di S. Cromazi (il stes Sant aquileiês che il Pape, ancje tai discors di Aquilee, al à mostrât di preferî sore ducj; pecjât che il Cromazi al sei stât oscurât, in cierts speciâi “nordestins”, pûr se si vedi ciertece documentâl assolude su chest grant Arcivescul di Aquilee, che l’an cromazian, cualchi an fa, in aree venite al à dât tant fastidi, forsit ancje parcè che gjestît tal interès dal Friûl) al proviodeve come simbul di chest Evangjelist, ultimementri tant riferît in net acostament venezian, no di sigûr l’atuâl leon di Vignesie (cheste ultime, inte ete di aur cromaziane, no esisteve), ma la acuile di Aquilee, tant par sotliniâ la plene identificazion tra Sant Marc e la Glesie di Aquilee, e no di sigûr chê di Vignesie…
Joseph Ratzinger,
Pape Benedet xvi
Cuant che si fevele dal Pape, al risulte simpri dificil impostâ un discors ecuilibrât.
Ducj a viodin tal Primât Petrin une garanzie di veretât assolude, simpri.
Tancj altris a critichin simpri il Pape, dant a lui la cause di ducj i pecjâts de Glesie interie. La veretât e je che la infalibilitât dal Pape no po che jessi une limitade ecezion, par une persone umane in dut compagne a chês altris, che come tâl e à di jessi simpri tratade, cun dutis lis sôs lûs e ombris.
O stoi disint di un Pape che o stimi tantissim.
Pre Checo Placereani, grant predi furlan, su la infalibilitât dal Pape di Rome, al diseve simpri: «Nô di Aquilee o rispietìn lis usancis di ducj i Patriarcjâts, ancje chel di Rome, ma o fasìn riferiment a un altri Patriarcjât, e a une altre tradizion. La tradizion liturgjiche e ancje teologjiche dal Friûl plurilengâl e je pluriforme e pluralistiche, dialetiche e colegjâl».
No sai trope che, cierte resinte retoriche episcopâl, che tant o vin subît in ducj chescj mês, e rifleti la vere nature dal Friûl,viodût che che si ferme dogmatichementri su la funzion papâl in se, plui che cjalâ pardabon ce che al à dit e soredut fat il Pape.
Par passâ ai fats, bisugne tignî cont dal fat che Benedet XVI, stant a La Vite Catoliche, al à desiderât in prime persone di vignî a Aquilee (un pont a so pro: o podìn dî, forsit, se nol fos stât pal Pape, la visite si sarès risolte intune abnormitât ancjemò di plui vignesiecentriche).
Di fat, un invît uficiâl al jere za stât dât tal 2007, par une visite dome a Aquilee, in ocasion de conclusion dal an cromazian (e un invît dal gjenar nol ven publicât su la stampe, come che al vignì su La Vita Cattolica dai 8 di Dicembar dal 2007, se no son des solidis basis pe une acetazion); tâl invît, par altri, al vignì archiviât subit, par jessi seguît dal avîs di cheste inedite dople visite AquileeVignesie, dulà che e jere proviodude, almancul in prin (La Vita Cattolica dai 16 Otubar dal 2010, p.7), la celebrazion di almancul un Gjespui a Aquilee, subit scancelât cence nissune justificazion de programazion definitive davuelte (cui ponts o tornìn a zero: parcè si aial fat di dut par ridusi al minim la “celebrazion” aquileiese? Di fat no nus àn lassât nancje il Gjespui che tal imprìn a vevin tant fevelât)…
A vegnin spontaniis un pocjis di domandis; viodût che l’invît tal 2007 a Aquilee (e dome a Aquilee), pe conclusion dal an cromazian, al è masse resint par jessi ignorât: parcè vino dovût marcâ cheste graduâl, ma inesorabile, riduzion de visite a Aquilee (nassude tant che visite dedicade, ma po ridote a semplice deviazion dal gnûf centri venezian), cence par nuie intacâ la component veneziane (cussì preponderante) de visite stesse? Parcè a Aquilee si aial cirût di limitâ in ogni maniere la partecipazion de int, cu la istituzion di numars sierâts e sconseant in dutis lis manieris, in ducj i varis comunicâts uficiâi vignûts fûr sui principâi orghins di stampe, la partecipazion dai fedêi furlans, cirint, invecit di dirotâju il plui pussibil bande Mestre, cun dut il discomut precedent costituît de Messe a Aquilee di Zuan Pauli II tal 1992?
Di sigûr, a Aquilee, al à fat tant plasê sintî il Pape fevelâ ancje in lenghe furlane e riferîsi ai fedêi cun dutis lis altris lenghis de Regjon (si trate dut câs dal minim sindacâl, tai confronts de maiorance de popolazion de Regjon Autonime, che e fevele o e capìs propi il furlan); ce che al à colpît in sens negatîf, invecit, al è il fat che, tal contestuâl discors dal Pape, nol è mai vegnût fûr il non de tiere dulà che a partegnin chês lenghis. La scomude peraule Friûl, di fat, no je mai stade nomenade dal Pape.
Si trate di une grave omission!!! Ve chi, alore, il parcè che o varìn di ripeti fin al ingomeament une peraule che i podês fuarts a volaressin scancelâ de cjarte gjeografiche e dai libris di storie (une peraule che, secont RAI Triest, e risultarès limitade dome al dulintor di Udin): Friûl! Friûl! Friûl!
Cence altris zontis o specjifichis! Friûl! Friûl! Friûl!
La storie di Aquilee e Concuardie, la storie Langobarde, la storie imperiâl (chê todescje), la storie patriarcjâl a ricuardin da la Livence al Timâf, des Alps al Adriatic, une uniche realtât teritoriâl, sei pluriforme che plurilengâl: Friul! Friul! Friul!
Tancj no la rispietin e si fasin parons dome parcè che nol esist plui un Stât furlan che le fasedi rispietâ cu la fuarce dal spadon di Popon, di Bertrant o di Marquart, dismenteant che ancje ai debui, e anzi, in maniere cristiane, soredut ai debui e a lis minorancis, al va ricognossût rispiet. Se tu vuelis la pâs, rispiete lis minorancis, e ancje chês linguistichis (lu scriveve Zuan Pauli II, in ocasion di un Messaç pe Zornade Mondiâl de Pâs).
La uniche indicazion teritoriâl che invecit al à dât il Pape, parfin a Aquilee, e je chê di Nordest d’Italie (incredibil chest riferiment ai cunfins e al podê dai Stâts, di bande di une Glesie che e je Catoliche che e va oltri cierts cunfins) o Trivenit (il concet al è chel stès; il prin tiermin al à cjapât il puest, ancje se dome inte prassi, la dure denominazion uficiâl de CET, Conferenza Episcopale Triveneta, cjale tu ce câs propi cuant che une cierte publicazion e ricuardà lis divignincis fassistis dal secont tiermin).
Ta cheste maniere, di fat, al ven metût in discussion il ricognossiment teritoriâl specjific de nestre Regjon Autonime, che al contrari al varès di jessi un dât dal dut sigûr, no dome a livel gjeografic, storic, costituzionâl (o ricuardìn un dai plui scomuts Statûts Speciâi, e ancje la liniute, di union ma ancje di division, che inte Leç Costit. 1/63 e je ancjemò) ma ancje a livel gleseastic (o pandìn il pallio des dôs Arcidiocesis regjonâls e soredut il discomut precedent de visite papâl dal 1992, che e vignì risiervade dome a la Regjon Autonime).
Cun di plui, chê censure complete su la realtât furlane e à puartât a une mostruose contradizion, che al disvuede dut ce che al à dit il Pape tal sô discors: cemût fasino a restâ fedei al nestri teritori e ancje a lis nestris tradizions e a la nestre fede (concets, chescj, pandûts dal pape stes), se il Friûl nus ven puartât vie di sot dai pîts? Ce mût vino di fâ a vivi cence une profonde e autentiche identitât teritoriâl? Dal alt si insist tant, in maniere artificiâl, su chest Nordest… ma Nordest rispiet a ce? Se il riferiment e je la capitâl taliane (plui che probabil, par vie de za nomenade consacrazion papâl riservade ai cunfins nazionâi) dulà vaial a finî il caratar transfrontalîr de visite, e soredut il caratar universalistic de Glesie Catoliche?
No si volarà mighe trasformâ lis Conferencis Episcopâls in tantis Glesiis Nazionâls, come a chê anglicane, lassant il caratar universâl dome ai “moviments”, vâl a dî a chês che tai fats a son lis veris glesiis setariis internis a la stesse Glesie Catoliche (si viodi, in gjenerâl, cheste grande racuelte miscliçade scrite de informazion laiche, ancje se a tocs laiciste, su ducj i moviments catolics
http://chiesa.espresso.repubblica.it/movimenti_cattolici o chescj doi sîts, un su di un “moviment modernist”, come che mi permet di definî chel dai neocatecumenâls http://www.internetica.it/neocatecumenali/index.html e chest altri, su di un “moviment tradizionalist”, come che al è l’Opus Dei www.odan.org): tâi moviments a àn propis orientaments dotrinâi (in gjenar, o moderniscj o integraliscj, in barbe a di chê che e dovarès jessi la catoliche compositio oppositorum: si trate di ambients che no amin lis mediazions) e sôs prassis liturgjichis (in gjenar, o pseudi-pastoralistichis o pseudi-tridentinistichis, cuasi che no si voledi permeti la definitive afermazion di une uniforme, prudente, ecuilibrade, stabile atuazion concrete de riforme liturgjiche post-conciliâr, intun contest di unitât e di continuitât gleseastiche: o ai il suspiet che plui di cualchidun al stedi tentant di fâ passâ la liturgjie derivade dal Concei Vatican II come alc di ghitaristic); chescj moviments a vegnin tignûts sù dal alt dome parcè che a son fonts di consens e di fuartis jentradis finanziariis pal aparât eclesiastic (in cierts câs vudis ancje cun cualchi suspiet di contrafazion), ma ancje e soredut parcè che si son dimostrâts cuintri di ogni forme di particolarisim teritoriâl te Glesie (a Rome a voressin che cuasi dutis lis diocesis dal mont a fossin des piçulis “Romis” locâls.
Grazie a Diu in Friûl i moviments a fasin pardabon fature a inlidrisâsi, propi parcè che cui che i vûl ben a Aquilee nol podarà mai pleâsi a cierts modernis ripleis dal catolicisim. Il Vatican al continue invecit a tignî un ategjament pluitost ambigui tai confronts dai moviments, che di fat a costituissin des veris e propriis menacis, tra lis plui pericolosis de Glesie che a Rome, a peraulis, a disin tant di volê difindi.
A ogni bon cont di sigûr bisugne marcâ il fat che il Pape, in cheste sô visite si è cjatât inte dificile posizion di dovê rimediâ ai disastris e a lis conseguentis tensions provocadis de impostazion dade al event di bande dal Patriarcjuncul di Vignesie, il Cardinâl Scola, che al veve impostât la visite cul precîs fin di assimilâ chê che e jere la antighe metropolie di Aquilee intun unic “moloc”, fasint riferiment a la sô false e pustice sede veneziane, e di conseguence a la sô cjarie e a la sô persone.
Splendit, invecit, di bande dal Pape il fuart e clâr reclam ai insegnaments dai plui grancj Paris Aquileiês e di Sant Cromazi. Acorât reclam che probabilmentri al à costituît il moment plui alt dal sô discors, moment che, magari cussì no, al è finît te piês maniere. Il Pape al à lodât il fat che la istituzion gleseastiche e tegni bogns rapuarts cu la politiche (intindint rapuarts previlegjâts) e in chest concet mi à parût di capî a un invît al laicât di calâsi su la sene politiche.
No podìn propi condividi une vision politiche che, cun mecanisims paternalistics e segnali une posizion privilegjade al element catolic: di fat, come za ricuardât inte mê precedente publicazion, Glesie e Stât a podin convivi dome tant che entitâts ben distintis; in câs contrari al po saltâ il principi fondamentâl di avualance dai citadins.
Tal stes timp no podìn acetâ la false distinzion che al volarès che il clericât al vedi di ocupâsi dai afârs internis de Glesie e il laicât dome dai afârs esternis, in particolâr de politiche e in posizion subordinade: nô, invecit, o prudelìn juste il contrari, ven a stâi il dirit e il dovê dal laicât di interessâsi e di intervignî publichementri tai afârs internis de Glesie, soredut in chest moment dulà che la cualitât dal clericât, prime ancjemò de sô cuantitât, al è in decjadiment, come che lu dimostrin i elements che, ancje in altris puescj, o ai proponût a la publiche riflession, cence ricevi mai nissune contestazion ben argomentade, salf cualchi episodic riclam al principi di obedience a la autoritât, principi che al lasse a bocje sute (a dî la veretât, fin cumò lis gjerarchiis gleseastichis a àn rispuindût a lis cuestions plui spinosis de storie di Aquilee – sul schisme dai trê cjapitui, sul grivi fat gleseastic dal 1818 e su lis ideis dal Vescul di Gurize Sedej – dome cu la dismenteance).
La Glesie e je, par definizion, la assemblee di ducj i cristians, e no di sigûr une proprietât privade dal clericât; une impostazion autoritarie tai confronts dal laicât, scjafoiant ogni forme di colegjalitât e di dibatit, che al puarte al bandon di bande dai fedêi e, a la fin, a une drastiche riduzion de Glesie stesse, di sigûr plui funzionâl ai interès di cui che le domine o le manovre (fin a strumentalizâle par fins politics che no son par jê), ma ancje dal dut distrutive pe vangjelizazion.
Cumò, i solits malins a podaressin incolpâ il Friûl di cjampanilisim e di volontât schismatiche; o ben, il schisme dai trê cjapitui aial rapresentât la realizazion di une volontât ambiziose o, pluitost, une sielte sufierte? No stin dismenteâ che il schisme al nassè de volontât romane di ignorâ o sminuî il Concili di Calcedonie (e duncje su fondamentâls materiis di fede cristologjiche) e che e tornà in rie no apene che Rome si corezè.
Se il Pape al à par dogme la funzion di confermâ la Glesie inte fede, al è ancje vêr che, come nus dimostre cheste storie, ancje lui al à tradît in maniere vergognose il so compit e al à vût bisugne che cualchidun lu riclamâs a la ortodossie di chel Crist Vêr Diu e Vêr Om pandût tal discors papâl, Crist che, cundut chel, secui fa, i Papis di Rome a àn tradît, pleantsi ai superficiâi interès politics dal Imperadôr Justinian tai rapuarts cui potents eretics monofisits, intant che il sant (no canonizât dome parcè che scomut polichementri) Paulin I Patriarcje di Aquilee, al resisteve a ogni cost inte vere Fede di Calcedonie.
Te Glesie la colegjalitât no servìs ai abûs di un conciliarisim permanent, ma pluitost a conciliâ la dogmatiche petrine cun dutis lis maglis marcadis inte storie dal Papât, viodût che ancje dutis lis Glesiis Particolârs, e no dome chê di Rome, a custodissin la Fede Catoliche, che e dovarès jessi universâl, inte comunion des variis particolaritâts, plui che inte uniformitât de salse romane, pandude, par esempi, de nestre atuâl liturgjie, inponude no di sigûr dal Concili di Trent, ma dal abûs dai Patriarcjis venezians.
Di fat lu cognossè ancje cualchi resint Pape: i cristians a podaran tornâ unîts dome cuant che il Pape di Rome al tornarà a jessi un primus inter pares e, o zontìn, almancul i Vescui a tornaran a jessi elets de lôr Glesie Particolâr, par esempli secont la tant antighe prassi ortodosse orientâl.
Une robe al è il Primât; ben altri a son invecit lis concretis modalitâts, dut altri che no modificabilis e usadis, par manifestâ, par plui di une ventine di secui: a proposit, par cui che al volès aprofondî, o segnalìn une font interessant, se no altri pal so spessôr. http://www.we-are-church.org/it/attual/Zizla.riforma.papato.htm.
ANGELO SCOLA, CARDINÂL PATRIARCjUNCUL DI VIGNESIE
In Friûl, nissun si visial di un ciert Cardinâl Patriarcje Marc Cè? No, e pûr si tratave juste di chel prin di Scola. Nissun si vise parcè che, chest, no si permetè mai di aprofitâ de sô figure di President de CET (Conference Episcopâl Trivenite, e il non al dîs za dut sul fin assimilazionistic di chest ent, fondât su semplicis motivazions politichis) par vignî chi di nô, in Friûl, a fâ il “paron di cjase”; anzit, al fo rispietôs des Metropoliis di Udin e di Gurize ancje in ocasion de visite papâl dal 1992, dedicade a la Regjon Autonime (si ben che sbelançade in maniere pesante su la piçule diocesi sufraganie triestine, a dimostrazion dai mâi che, simpri, a puartin i imbrois tra Glesie e Politiche), cussì come che l’Arcivescul di Udin Battisti, simpri in chê ocasion, al fo rispietôs de Metropolie gurizane di Bommarco, e vicevierse.
O reclamìn la figure dal venezian Cè propi par marcâ il contrast cul sucessôr Scola, dulà che, chest ultin, a partî dal insediament dal gnûf Arcivescul di Udin Mazzocato (ai 18 di Otubar dal 2009), al è deventât, cjale ben, une presince cuntune invasivitât inaudide, pront in ogni ocasion a marcâ un teritori ancje se nol jentre te sô Metropolie e a jemplâ pagjinis e pagjinis, ancje sul setimanâl diocesan La Vita Cattolica, cu la sô figure o il so non.
In ocasion dal resint insediament dal gnûf Arcivescul Mazzocato, di fat al pareve di jessi tornâts a un altri 1818 (o ricuardi l’an dulà che Vignesie e tentà di aneti Udin e lis sôs sufraganiis inte sô Metropolie: une riedizion, in tiermins gleseastics, de concuiste politiche dal 1420; Udin e rivà a gjavâsi vie dal tramai venezian dome trente agns dopo, tal 1847). Fat particolarmentri evident dome marcant che, prime di chê volte, nissun Patriarcje di Vignesie al veve mai olsât presentâsi al insediament dal Arcivescul di Udin, o pûr se si reclame ae memorie un Arcivescul Brollo che, dome cualchi an prime, tal 2004 al consacrà l’atuâl Vescul di Adrie-Rovigo Soravito (chest ultin, par altri, furlan dome di divignince, dal moment che ultimementri al à vût une certe part, inte organizazion de visite papâl “nordestine” e, par esempli su internet, lu si à viodût dispès dongje dal sô gnûf Metropolite Scola, oltri che a organizâ in prime persone ciertis cunvignis “nordestinis”: par es. si viodedi a pagjine 9 dal Suplement La Vita Cattolica dai 29 di Avrîl dal2011).
Che il Cardinâl Scola al sei ostîl al Friûl nol è un misteri: baste visâsi de sô scomposte istintive reazion a la leture dal Vanzeli par furlan, propi in ocasion dal ultin insediament Arcivescovîl a Udin, provant a rimediâ tal discors finâl, colant dome in altris “gaffes”, come chê sul Arcivescul Cesare Battisti (si viôt che al è cualchidun che al crôt Alfredo Battisti un terorist ros; sì ros patriarcjin!!!Ah! Ah! Ah!), gaffes che, a judicâ dal busineç che a provocarin in dute la Glesie Metropolitane, di sigûr ducj si visaran (che al sei un câs la contemporanie cuasi totâl eliminazion dal plurilinguisim intune edizion de La Vita Cattolica?); ma baste considerâ ancje dome la grande pression che Scola al sta fasint su la Arcidiocesi di Udin, seben che nol vedi nissun dirit di metropolie sul Friûl centrâl e orientâl, udinês e gurizan (chel concuardiês, Vignesie e je rivade a rapinâlu tal 1818, e po no lu à plui tornât), profitant ancje di un gnûf Arcivescul di Udin che, a diference dal predecessôr Brollo, i ten bot come se al fos un so vicjari di bas livel.
La sô stesse vision, tant laudade, di Nordest transfrontalîr, di fat si tradûs intune preocupante menace, e no dome pal Friûl, ma ancje pal Cjadovri, pal Trentin e il Sud Tirôl. Ce che, a nestri avîs, al tradìs i sempliçs fins di assimilazion de sô vision e je la imediade scancelazion dal Friûl, ven a stâi chê regjon gjografichementri e storichementri ben definide: a Nord lis Alps, a Sud l’Adriatic, a Ovest la Livence e a Est il Timâf, dulà che a stan dentri popolazions che a partegnin a lis trê grandis fameis linguistichis di Europe, oltri che a une cuarte gjernazie, chê furlane, che e costituìs tradizionalmentri un element neutri e di mediazion tra chês altris trê comunitâts linguistichis. Se di fat si gjave l’element di mediazion, ce ise la integrazion che Scola al va tant predicjant, se no tai fats, une mere assimilazion venetizadore?
I speciâi locâi dedicâts a la visite papâl e preparâts de La Vita Cattolica a un livel dal dut diocesan (es. Suplement dai 25 di Març dal 2011) no àn di imbroiânus: sul plan locâl si à dome cirût di mitigâ ce che al vignive predicjât intes za motivadis publicazions speciâi “trivenetis”, ven a stâi la riduzion de antighe metropolie aquileiese (viodût che si fasin riferiments a une otiche transfrontaliere, si trate des diocesis di Austrie, Slovenie, Croazie e ancje Baviere e Ongjarie) a un unic moloc venit.
A chest si zontin lis resintis declarazions dal prelât in cuestion, che al indiche il motîf des evidentis resistencis al so insostignibil dissen, in maniere implicite e clare, tal nestri cjampanilisim (Scola al à fevelât di cjampanilisim par esempli a pagj. 5 de La Vita Cattolica dai 6 di Mai dal 2011). Eminence (no dit cul sarcasim de Littizetto, ma cu la decision di un Friûl stuf di secui des solitis angheriis di bande veneziane, che si ribele sbatint i pugns su la taule, decîs a fâ valê lis propriis resons), ma che nus fasedi il plasê! Il Sô model di integrazion al è fondât sul inagament e su la assimilazion dal Friûl intune plui grande cjalderie, e cheste artificiose fuarçadure nô no podìn acetâle!!! Se Lui nol è dacuardi cun nô, parce mai noaltris varessino di jessilu cun Lui!? Se al à di vignî cà dome par invelegnâ l’ambient e puartâ preocupazions, che al stedi al so puest, inte sô Metropolie; nô furlans no vignarìn di sigûr a cirîlu!
Il teritori indicât come Trivenit, di fat, al volarès reclamâ il teritori de Republiche di Vignesie, pecjât che la Serenissime si sei espandude tal jenfritiere dome a partî dal 1406 (vuere di Padue), vâl a dî al inizi de sô decjadence, a cause de espansion Turche, che i fermà i trafics vie mâr: insome, Vignesie, sintint la vicinance de crisi, e savint che no si sarès plui tirade sù, e jentrà tal jenfritiere venit (e ancje di lì a pôc in chel furlan, par furtune dome in part, dal moment che Gurize e le a la Austrie), dome par lcirî gnovis risorsis di sfrutâ, e par chest sostignî ancjemò vuê il concet di Trivenit al vûl dî, prudelâ un concet di colonialisim venezian su di nô, oltri che adotâ une vision nazionalistiche e fassistoide di chestis tieris.
Il Sen. av. Tiziano Tessitori e la Assemblee Costituente, tal 1948 – 1963, al à metût fin a dutis chestis tristeriis, ancjemò vuê cavalcadis di tancj potentâts, cuant che a àn smembrât la Serenissime, metint fin ancje al so infondât mît e dant autonomie garantide e speciâl al Friûl (mancul il Mandament di Puart, che intant Vignesie e jere rivade a inglobâ ancje dal pont di viste civîl, tal stes periodi dal votcent dulà che e rivà a robânus la Diocesi dal Friûl concuardiês, di simpri drenti in chê che e jere la cjartografie uficiâl de Serenissime e definide de stesse e cence malintindiments “Patrie dal Friûl”).
Se po cualchidun al ves ancjemò dubits su lis divignincis dal dut sporcjis dal patriarcjatuncul venezian, che al consideri un altri brut e censurât fat storic che, cjalant ca e là, o ai scuviert dome dopo vê za publicât il gno scrit su la storie dal Friûl, contribût che al à fat scjas, ancje cence cheste cjariesute che, dome cumò, o rivi a pandi: il Patriarcje Fortunât, vignût dopo di Candidian (che o ai za nomenât, tratant dal schisme dai trê cjapitui) e resident a Grau sot dai papis e dai bizantins (Fortunât al è il secont Patriarcje di Grau, dopo la prime separazion dal 606), in fuart contrast cun Rome e Costantinopoli (chestis ultimis, intant, tal periodi dal schisme tricjapitulin, par fins politics, a sburtavin sul lôr Patriarcje gradês, favorevul a ricomponi la comunion gleseastiche, cul fin che il Patriarcjât al restàs dividût), tal 628 al cjapà insegnis e relicuiis e di Grau le tornà a puartâ a Aquilee, aderent al schisme dai trê cjapitui e rientrant definitivementri in tiereferme, cuntun at di afidament ai Duchis Langobarts dal Friûl, che lu protezerin des richiestis di estradizion puartadis indenant di bande di chei che no lu consideravin un salvadôr de continuitât aquileiese, ma un traditôr dal propi podê. Papât e Imperi Bizantin, duncje, pûr di no cedi a la vere fede tricjapituline di Aquilee, in chê ocasion a violarin ogni prassi su la elezion patriarcjâl (rivant a rompi la continuitât episcopâl, cu la nomine autoritarie di un anti patriarcje gradês) e, pûr di no pleâsi a ricognossi i propris fai dogmatics, a forin sù une tradizion patriarcjâl alternative a Grau, no nete ma funzionâl ai lôr comuts di podê, fasint compagnâ il lôr candidât, anzi nominât, di une relicuie fate vignî di Alessandrie di Egjit (ancje cheste ultime, tant par gambiâ, e vignî robade a Grau dai solits venezians, insiemit al titul patriarcjâl e a lis relativis insegnis, tal 1457: no stin a dismenteâsi che a Grau, vint Vignesie cjamp libar, i venezians no àn lassât nancje i fruçons! De gole di veneziane si salvarin dome il Basilichis, parcè che bens imobii!).
Al è di inchê volte che la atuâl sede “patriarcjâl” veneziane, tant timp dopo derivade di chê di Grau, e fâs par cont de Glesie di Rome une funzion di garanzie pal status quo , une anti-sede rispiet a chê aquileiese, cumò inesistente, ancje se, in realtât, dome par cheste ultime, si tratave de uniche sede patriarcjâl a jessi pardabon vere… Come che al scrivè al Pape il Card. Daniele Delfino, ultin Patriarcje di Aquilee (un venit che, come l’Arcivescul Battisti, si veve afezionât a Aquilee e al murì di crepecûr tal 1751 subit dopo la sopression dal unic vêr Patriarcjât di Aquilee). Rome no à vût nissun fastidi a gjavâ vie un Patriarcjât antîc tant che il so… e, o zontìn nô, l’imbroi al è che al à lassât vivi chel fals e pustiç, ma funzionâl al ecuilibri di podê che le gratifichin… Ce mai si rivie a fâ… cuant che e je une fuarte volontât politiche che e sburte su la Glesie…
ANDREA BRUNO MAZZOCATO, ARCIVESCUL DI UDIN
Si scugne subit marcâ l’imbaraçant e, par tant, ancje vergognôs compuartament dal atuâl Arcivescul di Udin Dree Bruno Mazzocato, par volontât di Pio IX vuardian uficiâl des insegnis dal Patriarcjât di Aquilee: tal contest de visite papâl a Aquilee, pûr a front di une organizazion che e valorize la sô figure propi parcè che erêt des insegnis patriarcjâls (par esempli, tal corteu papâl, o a lis sedis utilizadis pe “celebrazion” in Basiliche, diviersis de scotante Sede Patriarcjâl cancelade, in piere, incjastonade inte abside, simpri isolade di un cordon di sigurece), il nestri Arcivescul di Udin, invezit, al à cjapât personalmentri unl profîl plui defilât pussibil, no dome cun viestis slassadis (in proposit, si viodi, par es., la foto publicade indalt a drete a p.9 de La Vita Cattolica dai 13 di Mai dal 2011: parcè nol aial metût sù l’abit corâl, cu la cote e la mocete, come che al à fat Scola, ancje se fûr de sô Metropolie? Forsit parcè che al veve pôre, scugnint puartâ il ros patriarchin, di dâ masse fastidi al so mentôr Scola, che invecit al è bramôs di fâ valê in ogni occasion il sô ros cardinalizi?), ma ancje platantsi e fuint vie (par es. te jentrade in basiliche, cuant che il Pape stes al à scugnût spietâ cualchi secont, in ocasion de aspersion, fin che, di scuindon, al saltàs fûr di daûr di dute la code, par cjapâsi la aghe sante tra i prins dal aspersori papâl, propi l’Acivescul di Udin, come simpri ridint e precîs tal puest dal dut defilât che cualchidun altri i veve assegnât), cuasi terorizât de pussibilitât di gjavâ vie al solit Scola un fruçon di visibilitât, che zaromai al dimostre in efiets di tignîlu saldamentri pe cjavece, cuasi che un Arcivescul al vedi di ridusisi a un fedêl cjanut amaestrât.
E ancje no si capìn ce che il gnûf Arcivescul di Udin al vedi tant di ridi, par es. cuant che, finide la “celebrazion” aquileiese, al è restât di bessôl in Presbiteri a sghignaçâ (forsit iludintsi di no vignî proietât su ducj i maxischerms, e in chest seguît dal gnûf coleghe Concuardiês, tant par marcâ cuâl che al sedi il spessôr de gnove classe episcopâl), mentri che Scola e il plui presentabil Arcivescul di Gurize si son ritirâts cul Pape in sacristie, forsit par cualchi “colocui riservât”, no miôr specificât, e intant il rapresentant de Arcidiocesi di Udin, di chel colocui, in pratiche si è taiât fûr, e cun dute probabilitât propi intant che il sô omolic gurizan, di bessôl, al stave consegnant al Pape, in regâl, la resinte publicazion internazionâl dai ats de cunvigne cromaziane di trê agns fa (cjale La Vita Cattolica dai 3 di Jugn dal 2011, p.6).
O zontìn a chest episodi il continui atac di bande dal stes Arcivescul a lis peculiaritâts de sô stesse Arcidiocesi: par esempli, il fat che i propris libris liturgjics diocesans pe Liturgjie des Oris, canonichementri za aprovâts dal Arcivescul Battisti, no vegnin plui ristampâts, pûr se a risultedin esaurîts e il presint Arcivescul al sedi al curint di dut (i ai mandât jo di persone une racomandade A.R. ai 9 di Avrîl dal 2011, ricevude ai 13 di Avrîl 2011, su la interessant cuestion di une Arcidiocesi di Udin che no da a lis stampis i siei libris liturgjics –in pratiche, mutatis mutandis, al è come se un Stât nol stampàs la proprie Gazete Uficiâl, o pûr che une Regjon no publichi il propri Boletin Uficiâl- ma a distance di plui di un mês no ai viodût movisi nuie, no ai vût nissun riscuintri e, anzit, o ai fondâts motîfs par dî che ad alt de diocesi udinese a cjaledin cun ostilitât la difusion de tradizion agjografiche e liturgjiche aquileiese, come che, invecit, il Concei Vatican II – chel vêr- al veve proviodût pe Liturgjie des Oris).
Mi à tant colpît ancje l’ambigui ategjament tignût simpri dal stes gnûf Arcivescul Mazzocato in ocasion de resinte e storiche manifestazion popolâr a pro, tra l’altri, de aprovazion dal Messâl in lenghe furlane, spontaneamentri inmaneade a la vilie de visite papâl, ai 6 di Mai dal 2011 fûr dal Palaç Patriarcjâl di Udin; in chê ocasion, une letare a firme di varis promotôrs, comprendude chê dal sotscrit, e vignì acetade traviers une altre persone, cun imbaraç e cuasi cun fastidi (dal tipo… cui che al tocje al mûr: il porton dal Palaç al è stât subit sprangât e a ‘nt son vignûts fûr variis “personaçs”… une vore critics… tai confronts di une manifestazion semplice e pacifiche)… e pensâ che dut chest al è imputabil a cui che al dovarès jessi il prin a tutelâ la ereditât di Aquilee!!!
E evidente la diference dal Arcivescul Mazzocato rispiet a un altri venit, ma inemorât di Aquilee, come che al fo il Cardinâl Patriarcje Daniele Delfino, e in seguit, in ete moderne, L’Arcivescul Battisti, che al faseve rimbombâ variis voltis la peraule Aquilee, vuê scomodissime e censurade, in ogni omelie che al diseve.
O riten che ducj chescj elements a sedin plui che suficients par considerâ l’atuâl Arcivescul di Udin Mazzocato dal dut inadeguât a sustignî lis responsabilitâts colegadis a la funzion che al à e che al sei coret, tal interès di ducj, soredut di Aquilee e dal Friûl, di domandâi imediadis dimissions.
Ecelence Reverendissime, Lu preìn di gjavânus il fastidi e di lassâ che il compit di custodî lis insegnis patriarcjâls e de ereditât aquileiese al sei cjapât di une persone plui adeguade, che e vedi il sens di dignitât just par impedî, par esempli, al sufragani triestin di presiedi in ocasion de Solenitât dal Patron Sant Ermacure a Aquilee, magari rispolverant la scotante catedre patriarcjâl, inte abside de Basiliche Aquileiese (mai doprade par vie dal dirit canonic ancjemò in vigôr, che no varès nancje di esisti, parcè eliminade tal 1751).
Parcè varessino di obedî propi a cui che nus dimostre dispresit, o derision, o sviliment di dut ce che o vin di miôr in cheste nestre Arcidiocesi di Udin?!?
Cumò o capìs parcè che un predi al scriveve che la obedience no je plui une virtût: i Vescui no son plui dai spôs de Glesie amorevui pe lôr Glesie Particolâr, come che il lôr anel i varès simpri di ricuardâi, ma dai sempliç funzionaris prefetizis, nomenâts dal alt e inviâts a risolvi dai “problemis”, par un timp simpri plui curt (ce tancj sposalizis aial za fat Bons. Mazzocato, cu lis variis Diocesis che al à vût fin cumò? Ma la Glesie Catoliche no jerie pe indissolubilitât dai matrimonis?), secont dal esclusîf interès ad alt dal vatican, de CEI romane e veneziane de CET… si trate di personaçs pleâts tai rivuarts des altis autoritâts autoreferenziâls, dispès cuintri dal Friûl e di dut ce che al è aquileiês e furlan, dûrs tai rapuarts cu la int cristiane furlane, che a dovaressin servî al miôr, secont lis lôr legjitimis aspirazions e tradizions… debui cui fuarts, ma fuarts cui debui…
DINO DE ANTONI, ARCIVESCUL DI GURIZE
Di dut altri livel (e cuntune sensibilitât ancje umane ben diferente) l’atuâl Arcivescul di Gurize, Dino de Antoni, che intant de visite in tiere furlane no dome al à sfratât Scola de Papamobil, ma al à ancje valorizât, al massim, Aquilee e il spirt sovranazionâl de sô tradizion, il spirt de atuâl Arcidiocesi di Gurize e lis tradizions che e custodìs, e chest in nete continuitât cun ce che al è stât puartât indevant dai plui grancj Arcivescui gurizans, come Carli Michêl d’Attems e Francesc Borgia Sedej.
L’esempli di Gurize al è pratic, come par esempi inte sielte di dâ in beneficience lis spesis pai gadgets, cjapieluts e bendierutis (idee che ni Udin ni Cuncuardie no àn seguît), o in significativis tradizions, come chê che e previôt, par esempi che l’Arcivescul stes di Gurize si meti in zenoglon par fâsi benedî dai siei predis a pene ordenâts a la fin dai Pontificâi di ordinazion, tradizion gurizane dulà che o cjatìn tiermin di paragon cun Udin dome cuntun Arcivescul Battisti che si fasè comunicâ di un Ministri Straordenari de Comunion (a Lavorêt di Vildivar, des mês bandis) o di un Arcivescul Brollo che al dedicave trê oris par setemane, ogni vinars des 9.00 a misdì, a ricevi cun regolaritât, e cence nissun apontament, ducj chei che a passavin pai uficis de Curie, cleric o laic che al fos, scoltant dispès ancje lis lôr infalibilis lagnancis.
Di sugûr dut chest si scontre cuntun Cardinâl Scola che al riten masse umiliant parfin concelebrâ cun altris Arcivescui, come che al à dimostrât in ocasion dal insediament a Udin dal sô pupîl (che si gjavi vie la resinte celebrazion a Mestre intant de visite dal Pape, che in chel câs al veve dut l’interès di concelebrâ).
A la lûs de ande che e sta cjapant pît par fin tal ambit de classe episcopâl, simpri plui arogante e stacade dal popul, o ai une fuarte preocupazion pal iminent avicendament che, considerant la etât dal Arcivescul De Antoni, di sigûr i tocjarà ancje a la Sede Metropolitane Gurizane, dât i precedents za dits, a proposit di Udin e Concuardie: se o fos gurizan, mi preocuparès.
IL MESSÂL ROMAN IN LENGHE FURLANE
Ancje une eventuâl future aprovazion dal Messâl Roman in lenghe furlane nol dovarès vignî acetât cun masse trionfalisim: tâl consens, di fat, al risarcirès ben pôc rispiet a ce che, a so timp, nus è stât gjavât vie e no ultin il rît propri di Aquilee, abolît in Friûl ilegalmentri cu la sistematiche distruzion dai libris liturgjics aquileiês (o segnali ai apassionâts la ristampe, tal 2007, dal Missale Aquileiesis Ecclesiae dal 1517, cun prefazion dai Arcivescui Brollo e De Antoni) dai solits Patriarcjis venezians, sei pûr dopo un Concili di Trent che paraltri a ‘nt varès consentît il mantigniment in considerazion de sô antighitât, ancje cul fin di vignî trasferît in segret a Vignesie, cun imbrois, dulà che al vignì ben platât fin ai prins dal votcent.
Magari cussì no i furlans a son cussì abituâts a jessi ogjet di dispresit (e ancje ben educâts a dispreseâ ce che al è lôr) che si disfin tant che nêf sot dal soreli, cuasi si cjatassin devant di un meracul cuant che alc di furlan al ven valorizât.
Ma ce dî de stesse sopression dal Patriarcjât di Aquilee, volude cun tant di abusive formule “per sempre”, si ben che la sole part “veneziane” dal Patriarcjât e des relativis sufraganiis e fos ben plui grande dal atuâl patriarcatuncul venezian e de sô abominevule CET (Conference Episcopâl Trivenite), no dome pes sôs sproporzions rispiet a dutis chês altris regjons gleseastichis talianis, ma soredut parcè che tâl regjon gleseastiche e je fondade dome su motivazions politichis, che no cjapin bot nancje tal atuâl ordenament costituzionâl dal Stât talian, viodût che, cumò lis “Trê Vignesiis” a son trê Regjons civîls ben diviersis: no si capìs par cuale misteriose reson a vedin dutis di stâ sot dal grandonon monstrum costituît di une uniche Regjon gleseastiche, che e sta continuant a imponi cun anacronisim il jôf venezian.
Ricuardinsi, ancje, che a son plui di cinc agns che o spietìn la aprovazion di un Messâl Roman in lenghe furlane (dal origjinâl latin) e di timp bielzà pront, ma ritardât cun ogni scuse, no ultime chê che la version furlane e à di spietâ chê taliane, pretest, chest ultin, dal dut malandât, viodût che e volarès intindi une pretestuose subordinazion de lenghe furlane rispiet a chê taliane, di nature dal dut politiche.
E dut chest al ven fat a une minorance linguistiche che e je stade in grât di organizâ une publiche leture integrâl e continue de Bibie inte sô lenghe minoritarie, cun tant di sorebondance di letôrs disponibii, pûr inte totâl censure dal event, soredut te part organizative iniziâl, di bande di cuasi ducj i media! Domandinsi: varessial vût cussì tant sucès chest event, se si fos tratât di une leture par talian?
Epûr a son ancjemò tancj chei che, daspò dal grant sucès de iniziative (partide de ARLEF e no de Glesie), a stan cirint di ridimensionâ la puartade dal event presentant la gnove come un sempliç “alc” di religjôs e culturâl, ma o savìn ben, ducj, che al à vût ancje un grant valôr identitari e linguistic, forsit no masse marcât come che al jere just che al fos, di bande di un Setemanâl diocesan La Vita Cattolica, che un timp mi pareve plui coragjôs, cuant che si tratave di lenghe furlane!!! Altre stampe, ancje locâl, e à censurât dal dut il grant discomut discors di vierzidure dal President dal ARLEF dot. Lurinç Zanon, insiemit a dute la sô fuarte cjarie identitarie (al baste sotliniâ il evident esempli dal Messaggero Veneto dai 4 di Avrîl dal 2011, che al à metût la proprie publicazion jenfri lis pagjinis de cronache udinese, cuasi che no fossin letôrs, par esempli dal Friûl Pordenonês, publicant un articul pluitost ambigui, stant a chel al sameave che la dì prime, il storic 3 di Avrîl, il President dal ent organizadôr nol ves nancje mai cjapade la peraule).
No mi maravei che par fin chestis declarazions dal stes Arcivescul Emerit Bons. Brollo su la Bibie a sedin stadis metudis intun cjanton pôc evident de La Vita Cattolica, par esempli cence un titul che al sotliniàs la impuartance (p.10 La Vita Cattolica dai 8 di Avrîl dal 2011): “Mi auguri che chest event al fasedi che il furlan al sei mancul trascurât in ambit liturgjic. No si à di vê pôre di doprâlu ancje in glesie”.
La veretât e je che, dal alt, no son ancjemò rivâts a completâ il lavaç dal çurviel de nestre int, che e considere la lenghe furlane ancjemò un valôr di tignî cont e tramandâ: pûr cun ducj i bastons tra lis rovedis che jo stes o ai marcât ancje inte mê Foranie di Rivignan – Vildivar (che, almancul inte mê Parochie, Sede Foraniâl, no à nancje mai metût fûr un manifest o di vê fevelât dal event), propi la mê zone e je stade une des plui prolifichis a livel di letôrs volontaris! Un doverôs ringraziament a Paolo Bortolussi!
Se po cualchidun al crôt che e sei passade la fuarte ostilitât italiote pal furlan, al tegni cont che inte celebrazion eucaristiche di Mestre dai 7 di Mai dal 2011 la intenzion di dî la Preiere dai Fedêi par furlan e je stade metude dentri dome tal ultin moment, come dimostrât dal stes PDF dal librut de Messe discjamabil dal sît uficiâl dal event www.ilpapaanordest.it, dulà che la preiere in cuestion no je presinte.
Si capìs che si è tratât di un dai tancj zucaruts dal ultin moment che, cun chel, viodude la male parade provocade ancje dal grant sucès di ciertis publicazions, a àn tentât in extremis di salvâsi. Simpri in proposit, nus puarte a pensâ mâl ancje la sistematiche metude in bande, inte prassi pastorâl di ogni dì, dal za aprovât Lezionari in lenghe furlane, abandon di sigûr dovût a “indicazions internis”, o a pressions di une part ostîl dal clericât, ultimementri tant sostignudis: di fat no si capìs il motîf di cheste mâl scuindude ostilitât, viodût che si trate di libri liturgjic aprovât in maniere uficiâl, cun tant di intervent diret e personâl di Zuan Pauli II, al dì di vuê tant osanât.
LA UNICHE VERE SOLUZION E JE CHÊ DI RIFONDÂ IL PATRIARCJÂT DI AQUILEE
Parcè no podaressial rinassi l’unic vêr Patriarcjât di Aquilee?
Parcè cheste cuestion vegnie ritegnude impussibile e parcè risultie zaromai classificade tant che vêr e propi tabù?
A lassin “il timp che a cjatin” lis resintis considerazions su la no realizabilitât di tâl dissen, formuladis di plui bandis cun sorprendente preocupazion e imediatece (forsit segn di pesantis pressions politichis), limitant dutis chestis perplessitâts dome a rindi ancjemò plui grandis dutis lis tipichis distinzions maduradis tai doi secui di separazion, des dôs Arcidiocesis di Udin e Gurize.
Prime di dut nissun al à tirât fûr chest probleme tal 1751, cuant che al vignì cjonçât il Patriarcjât di Aquilee, e tant mancul tal 1818, cuant che Vignesie e tentà il colpat, pleant sot di se la Arcidiocesi di Udin par 30 agns, e nancje cuant che, ae fin ‘800, montant l’iredentisim talian, e fo fondade la mostruose CET, che e à une funzion dome politiche.
Premetût che, come dimostrât dai tancj elements marcâts in chestis mês publicazions, il vêr spirt di Aquilee e la sô impostazion gleseastiche e je stade mantignude massime tal ambit de Arcidiocesi di Gurize, no si capìs parcè che chestis dificoltâts no podedin jessi superadis cuntune graduâl integrazion tra lis dôs Arcidiocesis eredis dal Patriarcjât di Aquilee, stant a un model confederât, par esempi cuntune transizion gjestide dal Patriarcje a mieç di doi Vescui ausiliârs, che si ocupedin dai teritoris des dôs Arcidiocesis e des dôs relativis aministrazions, lassant libar il restaurât Patriarcje di Aquilee, cun personalitâts di altissim livel e di divignince locâs o, in alternative, sud – tirolês o dolomitans (viodût che il Concordât, in Italie, al impon la nomine di Vescui di citadinance taliane e in considerazion dal fat che al sarès miôr displeâ un veli pietôs parsore dai precedents Patriarcjis di divignince venite).
Ancje la cueston de ubicazion de restaurade Sede Patriarcjâl e je facilmentri risolvibile: il Patriarcje al podarès ben jessi a stâ inte sede origjinarie di Aquilee, jessint estinte di secui la menace bizantine (motîf dal trasferiment de Sede Patriarcjâl prime a Cormòns e po a Cividât), lassant la aministrazion gleseastiche tai puescj des dôs primitivis Curiis e concentrantsi tal garantî lustri teologjic e morâl; in plui, une residence semplice ma dignitose, come che e podarès jessi la stesse canoniche di Aquilee, e sarès ancje un bon esempli di umiltât e di sobrietât (ancje par no sperperâ inte costruzion di palaçs, che, inte lôr modernitât di sigûr a vignaressin fats cuntun dubit gust architetonic, un pôc come chel gnûf grant mûr a pene tirât sù a Aquilee, “monument” che a gno modest avîs al sta stonant une vore, che si cjate in Place de Basiliche di Aquilee, a pôcs metris dal antîc Batisteri).
La restaurazion dal Patriarcjât di Aquilee e podarès finalmentri valorizâ la Basiliche di Aquilee tant che une vere e proprie Catedrâl Metropolitane par dut il Friûl, cun drenti ancje la diocesi di Concuardie, che e je fie primarule di Aquilee, e no di sigûr di Vignesie.
Ancje in considerazion des resintis derivis personalistichis e autoritariis che a stan caraterizant la atuâl aministrazion dal Cardinâl Scola, la gjavade vie de CET nol è altri che un vere necessitât, pe sorevivince stesse dal Friûl.
Propi par une cuestion di coerence cu lis iniziativis puartadis indevant fin cumò, no volìn cedi a nissun compromès, ma ben lâ indenant, a ducj i coscj, pe strade che o vin za segnade: la rifondazion dal unic vêr e legjitim Patriarcjât di Aquilee, parcè che dome in cheste maniere o podarìn stâ trancuii, un doman, cence lis continuis preocupazions che a sticin lis visitis e lis influencis no oportunis di Scola.
Che al sei clâr, po, che nô no pretendìn nuie di Vignesie, salf la restituzion des relicuiis fiscadis, lis scusis pes angheriis perpetradis e la rinunzie a ogni ambizion di pertinence aquileiese e furlane; si podarès ancje rinunziâ a ogni ingjerence su lis passadis diocesis sufraganiis dal Venit dal dì di vuê, dipendentis di Udin fin dal 1818, limitantsi a volê vê la sacrosante sufraganeitât de diocesi di Concuardie, e ancje di chê dal Cjadovri se cussì a volaràn chei dal puest, par vie dai leams che chestis realtâts a àn mantegnût tai secui rispiet a Aquilee e ancje a la zone linguistiche ladine.
Cjalìn cun simpatie e amicizie ancje la zone trentine e a chê sudtirolese, che a lôr nus lee la antighe metropolie gurizane, ancje se noaltris furlans, al contrari des miris espansionistichis venezianis, o vin dome la intenzion di preservâ il nestri naturâl teritori dal Friûl de concuiste, de colonizazion, de assimilazion, dal smembrament, e no di sigûr slargjâ la nestre sfere di influence.
PAR UNE VERE METROPOLIE TRANSFRONTALIERE
Il Friûl, la Regjon storiche e gjeografiche che e stave sot de antighe diocesi patriarcjâl di Aquilee, si candide tant che element di incuintri, neutri e pacificadôr, tra lis culturis latinis, slavis e todescjis, cirint di realizâ chê che e je la sô vocazion di puint tra orient e ocident, tra continent e aree mediteranie, e chest dissen nol è di sigûr dal sotscrit, ma al jere l’obietîf perseguît di un grandissim gleseastic: L’Arcivescul – Princip di Gurize Francesc Borgia Sedej, grant luminari de Glesie Gurizane e dal Imperi Austri – Ongjaric.
L’element venit, che al à simpri tentât di doprâ Aquilee a so ûs e consum, in funzion politiche, espansionistiche, digregadore, lu lassìn vulentîr al fals e arogant Patriarcjât di Vignesie, che la sô Metropolie e larès ripuartade a cunfins plui resonevui, ancje par limitâ il sô atuâl strapodê, simpri plui teritoriâl e politic, oltri che antiaquileiês e antifurlan.
Intant, tal cidinôr, timp fa, un piçul segnâl positîf al è stât dât dal fat che la strane impostazion gleseastiche, che e dîs che i cunfins des circoscrizions gleseastichis no podaressin discostâsi di chei nazionâi, al tache za a cricâ: e je une gnove che e dîs de prime riunion de Conference Episcopâl Austriache a Bressanon (p.18 dal Suplement a La Vita Cattolica dai 29 di Avrîl dal 2011)… strani che Scola nol sei lât a puartâ i salûts tant che paron di cjase, ancje di chês bandis, che a dovaressin jentrâ tal sô fantomatic “Trivenit”… intune interviste ripuartade de La Vita Cattolica, l’Arcivescul di Viene, bielzà diferent di chei altris par jessi stât une des raris vôs dal alt clericât a “tonâ” cuintri l’ambigue reazion de Glesie tai confronts dal scandul de pedofilie, oltri che a valorizâ la puartade di Aquilee e furnî tantis ocasions di riflession, al invide, stant jenfri la fedeltât dotrinâl, a un vîf dibatit ancje dentri de Glesie, su dutis lis cuestions (p.19 dal Suplement a La Vita Cattolica dai 29 di Avrîl dal 2011): par chel che nus rivuarde, o intindìn cjapâ sù in plen e anzi riproponi lis stessis solecitazions!
A LA PROSSIME OCASION
Rivignan, ai 5 dal mês di Lui dal 2011, av.Luca Campanotto
Related posts:
- La versione in friulano della “Storia” di Luca Campanotto: La storie dal Friûl e lis implicazions de prossime visite dal Pape a Aquilee viodude cui voi di un furlan e di un furlanofon. Traduzione di Isa Dorigo e Luigi Del Piccolo (Vigji Dal Piçul) La storie dal Friûl e lis implicazions de prossime visite...
- Mugugni, proteste e impegno politico. Lettera aperta all’avv.to Luca Campanotto Riceviamo e volentieri pubblichiamo. Mandi Luca, pensando all’Italia, ho sempre...
Articoli correlati elaborati dal plugin Yet Another Related Posts.
1 Commento
-
Graziis a ducj !!!
fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn ltz_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn fur_Latn ita_Latn eng_Latn ita_Latn unk fur_Latn